ചുങ്കം പള്ളാത്തുരുത്തി റോഡ് നീന്തിക്കയറണം! യാത്ര ദുരിത പൂര്ണം ആലപ്പുഴ: കൊമേഴ്സല് കാനാല് നവീകരണവും കുടിവെള്ള പൈപ്പ് സ്ഥാപിക്കുന്നതിനെടുത്ത കുഴികള് മൂടാത്തതും ആലപ്പുഴ ചുങ്കം പള്ളാത്തുരുത്തി റോഡിലൂടെയുള്ള യാത്ര ദുരിതപൂര്ണമാക്കി. എ സി റോഡ് നവീകരണം കൂടി ആരംഭിച്ചതോടെ റോഡില് വാഹനത്തിരക്ക് വര്ദ്ധിപ്പിച്ചു. കല്ലുപാലം മുതല് പള്ളാത്തുരുത്തി പൊലീസ് എയ്ഡ്പോസ്റ്റ് വരെയുള്ള രണ്ട് കിലോമീറ്റര് റോഡ് പൂര്ണമായും തകര്ന്നു. ഒരുവര്ഷമായി ഇടയ്ക്കിടെ അനുഭവപ്പെടുന്ന വേലിയേറ്റത്തിലും തോരാമഴയിലും റോഡ് വെള്ളക്കെട്ടായി. കൊമ്ബന്കുഴി, കരിവേലി, കന്നിട്ട തുടങ്ങി നഗരാതിര്ത്തിയിലെ പാടശേഖരങ്ങളുടെ പുറം ബണ്ടുകളിലെ പുരയിടങ്ങളിലും റോഡുകളിലും വെള്ളം കയറി. പുറംബണ്ടും പുരയിടങ്ങളും കവിഞ്ഞൊഴുകുന്ന വെള്ളം പാടശേഖരങ്ങളിലേക്ക് ഒഴുകുന്നതും റോഡിലൂടെയാണ്. കാല്നട യാത്രക്കാര്ക്ക് പോലും സഞ്ചരിക്കാന് കഴിയാത്ത വിധം റോഡ് തകര്ന്നതിനാല് ഓട്ടോറിക്ഷകള് ഇതുവഴിയുള്ള ഓട്ടവും നിറുത്തി. കഴിഞ്ഞ ദിവസം നഗരത്തിലെ ബോട്ട് ജെട്ടിയില് നിന്ന് വിളിച്ച ഓട്ടോറിക്ഷ യാത്രക്കാരായ കുടുംബത്തെ ചുങ്കം പാലത്തിന് കിഴക്കെ ഇറക്കത്തില് ഇറക്കിവിട്ട ശേഷം പൊലീസ് എയ്ഡ് പോസ്റ്റുവരെയുള്ള ചാര്ജ് വാങ്ങിയ സംഭവും ഉണ്ടായി. ചുങ്കത്ത് നിന്ന് ബോട്ടുജെട്ടിവരെ 40രൂപയുടെ ഓട്ടത്തിന് ഇപ്പോള് 140 രൂപയാണ് വാങ്ങുന്നത്. റോഡിന്റെ ശോച്യാവസ്ഥ പരിഹരിക്കണമെന്ന് ആവശ്യപ്പെട്ട് പ്രദേശവാസികള് പ്രത്യക്ഷ സമരത്തിന് ഒരുങ്ങുകയാണ്. വാഹന തിരക്ക് എ സി റോഡ് നവീകരണം ആരംഭിച്ചതോടെ പള്ളാത്തുരുത്തി ഭാഗത്ത് നങ്കൂരമിട്ടിരുന്ന മുഴുവന് ഹൗസ് ബോട്ടുകളും ഇപ്പോള് പള്ളാത്തുരുത്തി കന്നിട്ട ജെട്ടിയിലാണ് പാര്ക്ക് ചെയ്യുന്നത്. ടൂറിസ്റ്റുകളുമായി പ്രതിദിനം നൂറ് കണക്കിന് വാഹനങ്ങളാണ് തലങ്ങും വിലങ്ങും സഞ്ചരിക്കുന്നത്. കാല്നട യാത്രക്കാരുടെ മേല് ചെളിവെള്ളം തെറിക്കുന്നതും പതിവാണ്. തകര്ച്ചയ്ക്ക് കാരണം 1. കൊവിഡിനെ തുടര്ന്ന് കല്ക്കെട്ട് നിര്മ്മാണം നിലച്ചു 2. കൊമേഴ്സല് കനാലിന്റെ ആഴം വര്ദ്ധിച്ചതോടെ റോഡിന് ബലക്ഷയം 3. അമൃതം പദ്ധതിയിലെ കുടിവെള്ള പൈപ്പുകള് സ്ഥാപിക്കാനെടുത്ത കുഴികള് മൂടിയില്ല 4. മഴവെള്ളം കെട്ടിക്കിടന്ന് റോഡ് പൂര്ണമായും തകര്ന്നു 5. പരാതിപ്പെട്ടിട്ടും ജലഅതോറട്ടി തിരിഞ്ഞുപോലും നോക്കുന്നില്ല കല്ലുപാലം പള്ളാത്തുരുത്തി പൊലീസ് എയ്ഡ്പോസ്റ്റ്: 02 കിലോ മീറ്റര് കുഴികള്: 123 കനത്ത മഴയും ശക്തമായ വേലിയേറ്റവും മൂലം ജലാശയങ്ങളിലെ ജലനിരപ്പ് ഉയര്ന്നതിനാല് ചുങ്കം പള്ളാത്തുരുത്തി റോഡില് കുഴികള് നിറഞ്ഞ് യാത്ര ദുരിതപൂര്ണമായി. നഗരസഭയും പൊതുമരാമത്ത് വകുപ്പും ചേര്ന്ന് പദ്ധതി തയ്യാറാക്കണം. പി.ജെ.കുര്യന്, ജില്ലാ സെക്രട്ടറി, ജനതാദള് എസ്